สังคมข่าวหุ้น
*ตลาดหุ้นกลับมาฟื้นตัวได้ดี หลังจากวันก่อนหน้านี้เกิดการแพนิกจากประเด็นเฟดอาจปรับขึ้นดอกเบี้ยนโยบาย จนต่างชาติเทกระจาดไปกว่า 1 หมื่นล้านบาท
6 พ.ค. 2564

คาเฟอีน
*ตลาดหุ้นกลับมาฟื้นตัวได้ดี หลังจากวันก่อนหน้านี้เกิดการแพนิกจากประเด็นเฟดอาจปรับขึ้นดอกเบี้ยนโยบาย จนต่างชาติเทกระจาดไปกว่า 1 หมื่นล้านบาท
*หุ้นที่ขึ้นวานนี้ส่วนใหญ่อยู่ในกลุ่ม SET50 และหุ้นที่แจ้งผลประกอบการไตรมาส 1/2564 ออกมาสวยงาม รวมถึงหุ้นที่คาดว่าจะมีกำไรที่ดี ย้ำกันอีกครั้งว่า บริษัทจดทะเบียน จะแจ้งผลประกอบการวันสุดท้าย น่าจะ 14 พ.ค.นี้ ดังนั้น หากหุ้นตัวไหนที่แนวโน้มกำไรออกมาดี จะต้องเริ่มเข้าไปไล่ซื้อตั้งแต่วานนี้ และวันศุกร์นี้ หากเข้าไปซื้อสัปดาห์หน้า อาจจะเจอกับแรงขายทำกำไรก่อนงบออกก็ได้ สังเกตกราฟกันดี ๆ ว่า ราคาวิ่งขึ้นมารับผลประกอบการไปมากหรือยัง
*IVL บมจ.อินโดรามา เวนเจอร์ส กำไรไตรมาสแรกที่ 6,009 ล้านบาท เพิ่มขึ้น 953% จากไตรมาส 1/2563 และ 358% จากไตรมาสก่อนหน้า ถือว่างามหยดย้อยมาก ๆ หากไม่รวมรายการพิเศษ กำไรหลักจะอยู่ที่ 2,576 ล้านบาท เพิ่มขึ้น 42% และ 198% ก็ยังถือว่าแข็งแกร่งอยู่ ราคาหุ้นวานนี้เลยวิ่งสวน XD ซะเลย (ปันผล 0.175 บาทต่อหุ้น) ล่าสุด บล.บัวหลวงแนะนำ “ซื้อ” เป้าหมาย 59.00 บาท
*วันนี้ หุ้น บมจ.ทางยกระดับดอนเมือง DMT เข้าซื้อขายในตลาดหลักทรัพย์ฯ กลุ่มบริการ หมวดขนส่งและโลจิสติกส์ มีจำนวนหุ้นจดทะเบียน 1,181,232,800 หุ้น ราคาพาร์ 5.20 บาท ทุนชำระแล้ว 6,142,410,560.00 บาท โดยหุ้น IPO มีจำนวนหุ้น 140,000,000 หุ้น ราคา IPO 16 บาท ส่วนกำไรไตรมาส 1/2564 ออกมา 143 ล้านบาท ลดลงจากช่วงเดียวกันของปีก่อนที่มีกำไร 240 ล้านบาท ราคาเปิดน่าจะเหนือจองแหละ แต่หากสภาพตลาดวันนี้ยังคึกคักเหมือนวานนี้ น่าจะช่วยดันราคาเพิ่มขึ้นอีกได้
*OR “หุ้นมหาชน” หลังราคาหลุดแนวรับ 30.00 บาท พร้อมกับแปลงเป็นแนวต้าน ล่าสุด ราคาปิด 29.75 บาท ยังไม่ผ่านแนวต้าน 30.00 บาท แต่มูลค่าการซื้อขายยังหนาแน่นกว่า 848.7 ล้านบาท ต้องจับตาผลประกอบการไตรมาส 1/2564 ว่าจะออกมาเท่าไหร่ ท่ามกลางโควิด-19 รอบ 3 ที่อาจจะส่งผลกระทบต่อผู้เข้ามาใช้สถานีบริการน้ำมันบ้าง ยอดขายน้ำมัน และกาแฟ จึงอาจปรับลดลงไปบ้าง แต่ต้องระวังอย่าเผลอล่ะ เพราะเจ้ามือรออยู่ หากใครทยอยถือไม่ได้ ปล่อยขายออกมา เข้ามือลากแบบไม้เดียว แล้วจะตามกันไม่ทันเลย หรือไม่ก็ต้องเข้าไปซื้อตอนราคาสูงโน่น
*วิทัย รัตนากร ผู้อำนวยการธนาคารออมสิน เปิดโอกาสให้ลูกหนี้สมัครใจเข้ามาตรการพักชำระเงินต้น จ่ายเฉพาะดอกเบี้ย ครอบคลุมลูกหนี้สินเชื่อทุกประเภท ทั้งที่เป็นรายย่อยและสินเชื่อธุรกิจ มีลูกหนี้ที่มีคุณสมบัติสามารถเข้าโครงการได้กว่า 1 ล้านราย แจ้งความประสงค์ เลือกแผนการชำระหนี้ด้วยตนเองผ่านแอปพลิเคชัน MyMo ได้ตั้งแต่ 11 พ.ค.-30 มิ.ย. 64 ส่วนลูกหนี้สินเชื่อธุรกิจที่มีวงเงินกู้เกิน 10 ล้านบาท สามารถติดต่อดำเนินการที่สาขาของธนาคาร
*บริษัทหลักทรัพย์ คันทรี่ กรุ๊ป จำกัด (มหาชน) มองการระบาดโควิดทรงตัวอยู่ในระดับ 1-2 พันรายต่อวัน จะไม่มีผลต่อการลงทุนมากนัก เพราะอยู่ในคาดการณ์ของตลาดแล้ว แต่ตลาดจะให้น้ำหนักเรื่องวัคซีนมากกว่า กลยุทธ์การลงทุนระยะสั้นแนะนำ Global Play เชื่อว่ายังมีโอกาส Outperform เช่น น้ำมัน (PTT, PTTEP) ปิโตรเคมี (IVL PTTGC SCC) เดินเรือ (PSL TTA) และหาก Domestic Play เช่น ค้าปลีก (BJC CPALL CRC) ศูนย์การค้า (CPN) โรงภาพยนตร์ (MAJOR) ปรับฐานแรงจากความกังวล COVID-19 มองเป็นโอกาสสะสมเช่นเดิมบนสมมติฐานที่เชื่อว่าในระยะถัดไปจะฟื้นตัวได้จากการควบคุมที่ดีขึ้นและการกระจายวัคซีน